গাদ্দাফিকে সরানোর জন্যে জাতিসংঘ আনুষ্ঠানিক প্রস্তাব নিতে পারে না: আলী রিয়াজ
লিবিয়ায় প্রধানত পশ্চিমী বাহিনীর যে অভিযান চলছে , সে নিয়ে মিশ্র প্রতিক্রিয়া দেখা দিয়েছে
লিবিয়ায় প্রধানত পশ্চিমী বাহিনীর যে অভিযান চলছে , সে নিয়ে মিশ্র প্রতিক্রিয়া দেখা দিয়েছে । এই অভিযানের প্রাথমিক লক্ষ্য যদিও নো ফ্লাই জোন কার্যকর করা, তবু প্রশ্ন উঠেছে, লিবীয় নেতা মোয়াম্মার গাদ্দাফির অপসারণ প্রসঙ্গেও । এ সব নিয়েই কথা হয়েছে ইলিনয় স্টেট ইউনভার্সিটির পলিটিক্স এন্ড গভর্ণমেন্ট ডিপার্টেমেন্টর-এর প্রধান অধ্যাপক আলী রিয়াজের সঙ্গে। বর্তমানে লিবিয়ায় নো ফ্লাই জোন আরোপের জন্যে যে বিমান অভিযান চলছে , তার মিশন সম্পর্কে অনেকেই সন্দিগ্ধ । প্রশ্ন উঠেছে যে কেবলমাত্র নো ফ্লাই জোন বাস্তবায়নের মাধ্যমে লিবিয়ার জনগণের আন্দোলনের প্রতি পূর্ণ সমর্থন দেওয়া সম্ভব , নাকি এর ফলে বড় জোর এক ধরণের অচলাবস্থা সৃষ্টি হবে । আলী রিয়াজ বলেন যে মূলত এই অভিযানের লক্ষ্য নিয়ে এক ধরণের বিভ্রান্তি রয়েছে। লিবিয়ার নেতা মোয়াম্মার গাদ্দাফির পতন একদিকে যেমন কাম্য, অন্য দিকে ঠিক তেমনি তাকে সরানোর জন্যে জাতিসংঘ বা কোন সংগঠনই আনুষ্ঠানিক কোন প্রস্তাব নিতে পারে না। লিবিয়ায় সামরিক অভিযান নিয়ে প্রেসিডেন্ট বারাক ওবামা দু ধরণের পরস্পর বিরোধী মন্তব্যের সম্মুখীন হচ্ছেন। এক দল বলছেন, বড় বিলম্বে যুক্তরাষ্ট্র এই পদক্ষেপ নিয়েছে । অন্যপক্ষ বলছে, আরও একটি মুসলিম প্রধান রাষ্ট্রে কার্যত যুদ্ধে জড়িয়ে পড়া যুক্তরাষ্ট্রের উচিৎ হয়নি। লিবিয়ায় এই অভিযান সম্পর্কে অসামরিক লোকের জীবননাশ বিষয়ে উদ্বিগ্ন আফ্রিকা ইউনিয়ন । দক্ষিণ আফ্রিকার প্রেসিডেন্ট জ্যাকব জুমা সরাসরি এ ব্যাপারে সতর্ক করে দিয়েছেন। আরব লীগের তরফ থেকেও সমর্থনটা কিছুটা শর্ত সাপেক্ষ । এই দিকগুলোর প্রতি বিস্তারিত আলোচনা করেছেন ড রিয়াজ।